НАРЕДБА №1

ЗА СПАЗВАНЕ НА ОБЩЕСТВЕНИЯ РЕД

Приета с Решение No220/28.01.2009г. на Общински съвет – Дряново (Протокол No19). Влиза в сила от 08.02.2009г.

Промяна в чл.32 с Решение №251/24.03.2009г. на ОбС–Дряново (Протокол №21)

Изм.и доп. в чл.32 с Решение №309/30.07.2009г. на ОбС–Дряново (Протокол №26)

Промяна в чл.15 и чл.32 с Решение №385/29.01.2010г. на ОбС–Дряново (Протокол №34)

Изменение и допълнение с Решение №65/29.02.2016г. на ОбС–Дряново (Протокол №8)

РАЗДЕЛ І – ОБЩИ ПОЛОЖЕНИЯ

Чл.1. Тази Наредба установява задълженията на физически и юридически лица по поддържане и опазване на обществения ред и общественото имущество, движението по улиците и другите обществени площи на територията на Община Дряново.

РАЗДЕЛ ІІ – ОПАЗВАНЕ НА ОБЩЕСТВЕНИЯ РЕД, ПОЧИВКАТА И СПОКОЙСТВИЕТО НА ГРАЖДАНИТЕ

Чл.2. Забранява се:

1.Нарушаването на общественото спокойствие в обществени места, предприятия, учреждения, заведения, улици и жилищни домове чрез скарване, сбиване и други скандални действия.

2.(Изм. и доп. с Решение №65/29.02.2016г) Високото пеене, викане, говорене, произнасяне на цинични думи и псувни и други прояви, противоречащи на принципите на българския бит и добрите нрави по улиците, обществените места, обществените и държавните институции, банките, частните фирми и заведенията, работещи или предлагащи услуга на гражданите и жилищните сгради.

3.Високото пускане на радио и други озвучителни уредби по улиците, заведенията и обществените места.

4.(Изм. и доп. с Решение №65/29.02.2016г) Носенето на огнестрелно, пневматично и хладно оръжие, както газови и сигнални пистолети при посещаване на увеселителни и питейни заведения и барове, също така и след употреба на алкохол или наркотични вещества. Забраната не се отнася за служители на МВР и МО изпълняващи служебни задължения, както и за лицата осъществяващи охраната на обектите.

5.(Доп. с Решение №65/29.02.2016г) Употребата на алкохол в учебни и детски заведения, паркове, градини, училищни дворове и други обществени места, които не са предназначени за тази цел.

6.(нова – приета с Решение №65/29.02.2016г) Употребата на упойващи вещества в учебни и детски заведения, паркове, градини, училищни дворове и други обществени места.

Чл.3 (Изм. и доп. с Решение №65/29.02.2016г) Забранява се:

1.Да се предизвиква шум, независимо от неговия произход, нарушаващ спокойствието на гражданите, за времето от 22.00 /23.00 часа през летния сезон/ до 06.00 часа и от 14.00 до 16.00 часа, а в почивни или празнични дни от 22.00 /23.00 часа през летния сезон/ до 08.00 часа и от 14.00 до 16.00 часа. Забраната не се прилага при обществени прояви, разрешени по установения ред, семейни тържества в домовете, ако е налице съгласие на съседите, управителя или управителния съвет на етажната собственост. За семейни тържества, провеждани в домове или търговски обекти, съгласието се обезсилва в случай на постъпване на сигнал в РУ—Дряново за нарушение по тази точка.

2.В случаите, когато не могат да се осигурят ефикасни обезшумителни мерки, за спазване на изискванията на съответните хигиенни норми, ползването на озвучителни уредби, шумни апарати, машини или уреди може да става само от 09.00 до 14.00 и от 16.00 до 22.00 часа /23.00 часа през летния сезон/.

3.Работа на търговските обекти от 22.00 през зимния сезон и от 23.00 часа през летния сезон до 06.00 часа сутринта, без дадено съгласие /нотариално заверено/ на съсобствениците и собствениците на съседни жилищни имоти, както и протокол от Регионална здравна инспекция– гр.Габрово за измерване нивото на шума.

Чл.4. Забранява се в питейните и развлекателни заведения да се сервират напитки с алкохолно съдържание на лица в явно нетрезво състояние.

Чл.5. (Изм. с Решение№65/29.02.2016г) Забранява се на видимо пияни лица, нарушаващи обществения ред и спокойствието на пътниците, да пътуват в обществения транспорт.

Чл.6. (Доп. с Решение №65/29.02.2016г) Забранява се построяването на естради и палатки и използването на усилвателни звукови уредби по улиците, площадите и другите обществени места при провеждане на сватби и други семейни тържества без разрешение от компетентните органи.

Чл.7. Забранява се всякакъв вид просия – лично и чрез малолетни.

Чл.8. Забранява се къпането в реките, язовирите и другите водни площи на територията на общината на неохраняеми места. Язовирите, дадени на концесия или под наем се охраняват от ползвателите.

Чл.9. Забранява се:

1.Късането и повреждането на реклами, обяви и нагледни агитационни материали, поставени на определените от Общинска администрация места.

2.(Доп. с Решение №65/29.02.2016г) Писането, рисуването и разлепването на лозунги, афиши, обяви, съобщения, реклами и некролози по стените на обществените и частни сгради, оградите, стълбовете, дърветата, ел.таблата, контейнерите за смет и всички останали места извън определените от Общинска администрация.

3.Поставянето на недобре закрепени климатични системи, без отвеждане на отпадната вода в улуци, канализация или други и надвишаващи допустимите норми на шум;

Чл.10. Забранява се поставянето на недобре закрепени саксии, предмети и вещи по терасите и фасадите на сградите, представляващи опасност за минаващите граждани.

Чл.11. Забранява се:

1. Употребяването на ластици, прашки и други подобни за хвърляне на камъни, стрелба с въздушни пушки и огнестрелно оръжие, с което се нарушава спокойствието на гражданите и представлява опасност за тяхното здраве и живот;

2. Простирането на бельо, черги, килими, одеяла и други по обществени сгради и огради, както монтирането на удължители за простиране между сгради;

3. Пускането, преминаването и пашата на домашни животни и птици по улиците и обществените места в селищата на общината и в частни имоти, без разрешение на собствениците.

4. Производството, продажбата и взривяването на самоделни бомбички-пиратки;

5. Употребата на пиротехнически средства в закрити помещения, както и на открито през времето от 23.00 до 08.00 ч. и от 14.00 до 16.00 ч., без писмено разрешение на кмета на общината;

6. Продажбата на пиротехнически средства от нелицензирани търговци, както и газсигнални и пневматични оръжия на лица, ненавършили 18 години.

7. (нова – приета с Решение №65/29.02.2016г) Употребата на огнестрелно и пневматично оръжие в чертите на населените места в общината, с изключение на специално обособените за целта стрелбища.

8. (нова – приета с Решение №65/29.02.2016г) Извеждането на кучета без повод, а агресивните кучета без намордник.

9. (нова – приета с Решение №65/29.02.2016г) Безконтролното пускане на домашните кучета извън домовете на собствениците им.

Чл.12. Забранява се през цялото денонощие всякакъв вид производствена, търговска и развлекателна дейност в жилищата с етажна собственост, при което се нарушава тишината и спокойствието на гражданите, включително и за лични нужди. Такава може да се осъществява само с изричното съгласие /нотариално заверено/ на съсобствениците и собствениците на съседни парцели /имоти/, включително и през улицата.

Чл.13. Задължават се:

1. Организаторите на спортни и други масови мероприятия да създават ред при продажбата на билети, влизането и излизането от салоните, залите, игрищата, стадионите; да уведомят и съгласуват най-малко три дни предварително с органите на Районно управление на МВР времето и мястото на провеждане на спортните и масови мероприятия.

2. (Доп. с Решение №65/29.02.2016г) Ръководителите на предприятия, фирми, учреждения, организации и гражданите да сигнализират незабавно органите на Районно управление на МВР при констатиране случаи на нарушаване на обществения ред.

3. Собственици и ползватели на питейни и развлекателни заведения с над 50 места и работно време след 23.00 ч. да назначават лицензирана охрана, като съгласуват охранителните планове с Районно управление на МВР. Управителите на съответните заведения със звена за самоохрана и управителите на наетите охранителни фирми следва да оборудват длъжностните лица, осъществяващи физическа охрана и пропусквателен режим с технически средства /металотърсачи/ за откриване на огнестрелни и хладни оръжия.

4. Собствениците и лицата, под чийто надзор се намират животни се задължават да почистват уличните платна и тротоарите от нечистотиите оставени от тях.

5. (нова - приета с Решение №65/29.02.2016г) Собствениците на домашни кучета да извършват регистрацията и чипирането им съгласно Закона за защита на животните.

РАЗДЕЛ III – ОПАЗВАНЕ НА РЕКИТЕ, ПАРКОВЕТЕ И УЛИЦИТЕ, УЛИЧНИТЕ НАСАЖДЕНИЯ, ИЗПОЛЗВАНЕ НА ТРОТОАРИТЕ И УЛИЧНИТЕ ПЛАТНА И ОСИГУРЯВАНЕ НА БЕЗОПАСНО ДВИЖЕНИЕ.

Чл.14. Обект на опазване на територията на общината са:

1.Пътната маркировка, съдовете за сметосъбиране и уличните съоръжения и насаждения.

2.Парковете в града и кметствата.

3.Речните легла и заливните тераси, водоемите, вододайните зони, водоизточниците в района на общината.

4.Всички градини в училищата, детските заведения, учрежденията, площадите, предприятията и други.

5.Гробищните паркове.

6.Стадионите, спортните и детски площадки.

7.Всички останали терени – общинска собственост.

Чл.15 /1/ Забранява се:

1.(отм.с Реш.№385 от 29.01.2010г; Приет нов текст с Решение №65/29.02.2016г) На водачи на моторни превозни средства (МПС), извършването на демонстративни маневри, изразяващи се в контролирано странично движение, описване на полукръгове или кръгове на място, продължително форсиране на двигателя или приплъзване на гуми, използване на звуков сигнал извън случаите, предвидени в Закона за движение по пътищата.

2.Изграждането и монтирането на каквито и да е рампи за подход на моторни превозни средства към дворове, гаражи и други такива. Това да става само с разрешение от Общинската администрация.

3.Използуването на тротоарите и уличните платна за строителни площадки, освен с разрешение на Общинската администрация.

4.Движението на пътни превозни средства, включително каруци, при условия, позволяващи замърсяването на уличната мрежа.

5.Миенето и гресирането на всякакъв вид превозни средства по улиците, площадите, зелените площи, около реките, водоемите и водопитейните зони.

6.(отм.с Реш.№385 от 29.01.2010г.)

7.Разкопаването, ремонта и други строителни работи по пътищата, уличните платна, площадите и тротоарите без предварително разрешение от Общинската администрация и кметствата.

8.Пързалянето с шейни и кънки, карането на велосипеди от деца по всички улици и площади с изключение на определените за игра детски площадки и улици.

9.Сеченето и чупенето на дървета и клони, изкореняването на пънове, рязане на шума клони, бране и унищожаване на цветя и треви, късането на декоративни храсти и унищожаването им, бране на плодове и цветя, освен ако е организирано с разрешение на Общинската администрация.

10.Косенето на тревни площи без разрешение на Общинската администрация.

11.Преследването на всякакъв вид дивеч и унищожаването на гнезда, освен в случаите, разрешени от закона.

12.Ваденето на баластра, камъни, чим, копаенето на глина и други, освен в изключителни случаи със съответното разрешение от органите на Общинската администрация.

13.Изливането на машинно масло, нефто-продукти, бензин, блажна боя, разредители и други отрови в канализационната мрежа, както и заустяването на гаражните канали без съответните очистващи съоръжения към канализацията или в естествени отточни зони.

14.Държането без разрешение на Общинска администрация на строителни и отоплителни материали, грозящи и други предмети на обществени места за повече от 48 часа.

/2/ (отм.с Реш.№385 от 29.01.2010г)

/3/ (отм.с Реш.№385 от 29.01.2010г)

/4/ 1.Забранено е движението и паркирането на каруци по тротоарите и парковете, както и по забранените им за движение с пътен знак улици.

2.(отм.с Реш.№385 от 29.01.2010г)

3.Забранено е преотстъпването на ППС с животинска тяга на непълнолетно лице.

4.Забранява се движението на нерегистрирани ППС с животинска тяга. Реда за регистрация на ППС с животинска тяга се определя със Заповед на кмета на общината, съгласно чл.167, ал.2, т.4 от ЗДвП;

/5/ (отм.с Реш.№385 от 29.01.2010г)

Чл.16.

Било: „Забранява се изхвърлянето на отпадъци, помии и отточни води по улиците, градините, реките и други обществени площи.”

Става: „Забранява се изхвърлянето на отпадъци, помии и отточни води по улиците, градините, реките, парковете, териториите на Гробищен парк – Дряново, както и други обществени площи, освен на регламентираните за това места.”

Чл.17. Забранява се:

1. (Доп. с Решение №65/29.02.2016г) Повреждането, събарянето, рушенето и обругаването на служебни надписи, таблици, знаци, огради, беседки, скулптурни фигури, паметници, съоръжения за украса, люлки, електрически лампи, геодезически знаци и други.

2.Рисуването на лозунги, емблеми, знаци, фигури и други по стълбовете, настилките, дърветата, пейките, скалите и други.

3. (Доп. с Решение №65/29.02.2016г) Преминаването, играенето и лежането на тревните ивици и градини, с изключение на тези, за които има разрешение от Общинска администрация.

4. (Доп. с Решение №65/29.02.2016г) Вземането, повреждането и разместването на пейките в парковете и зелените площи.

5.Изграждането и поставянето на павилиони, будки, рекламни витрини и други, сергии за разносна търговия в парковете и градините без разрешението на Общинската администрация.

6.Извършването на търговска дейност извън определените за целта от Общинска администрация места и без издадено разрешение за заемане на съответното място.

7.Оставяне на материали, амбалаж и др. в парковете, градините, край търговските обекти и други обществени места на територията на общината.

8.(Изм. и доп. с Решение №65/29.02.2016г) Изоставянето на лекотоварни МПС, тежкотоварни МПС, селскостопански машини, негодни и/или катастрофирали превозни средства и части от тях на улици, тротоари, паркинги и други обществени места.

Чл.18. Задължават се:

1.Ръководствата на строителни организации и гражданите при извършването на строежи да ги обезопасяват и не допускат замърсяване на района. Бъркането на строителни разтвори на обществена площ, извън строителните площадки, да става само в специални съдове, без замърсяване на района.

2.Гражданите, пред домовете на които има дървета, храсти и цветя, да полагат за тях постоянни грижи като ги окопават и поливат.

3.Лицата по управлението и стопанисването на язовири, водоеми, басейни и други подобни, в които е забранено къпането, да поставят трайни предупредителни знаци.

РАЗДЕЛ ІV – ОПАЗВАНЕ И ПОДДЪРЖАНЕ ЧИСТОТАТА В НАСЕЛЕНИТЕ МЕСТА НА ТЕРИТОРИЯТА НА ОБЩИНАТА; СПАЗВАНЕ ИЗИСКВАНИЯТА НА ПРОТИВОПОЖАРНАТА ОХРАНА

Чл.19. Забранява се:

1.Повреждането и използването за други цели на съдовете за смет. Изхвърлянето в тях на горящи и незагаснали отпадъци, горива, избухливи вещества, строителни отпадъци и др., които могат да повредят сметосъбирачните машини и съдовете за смет.

2. (Доп. с Решение №65/29.02.2016г) Поливането с питейна вода, прането на обществени чешми, миенето на МПС на обществени чешми или нерегламентирани от Общинска администрация места и оставянето на отворени водопроводни чешми през зимата против замръзване.

3.Изливането на води от прозорците и балконите, както и на нечисти води по тротоарите, улиците, зелените площи и други обществени места

4.Изхвърлянето на смет, земни маси и строителни отпадъци, освен на определените от Общинска администрация сметищни площадки.

5.Извършването на други, неспоменати в настоящата Наредба действия, които причиняват замърсяване на улиците, площадите, зелените площи и други обществени места на територията на общината.

6.Отглеждането на селскостопански животни в жилищните и обществени сгради. Условията за отглеждане на селскостопански животни в границите на населените места се уреждат със заповед на Кмета на общината, съобразно изискванията на Закона за устройство на територията и други нормативни документи.

7.Използването на незастроената част в междублоковите пространства и части от имоти за складиране на строителни материали, дърва и др.вещи, както и изграждането на леки конструкции за покриване на складирани материали и вещи, за отглеждане на животни и други нужди.

8.(нова - приета с Решение №65/29.02.2016г) Изхвърлянето на строителни материали, камъни, метални отпадъци, битова техника, обзавеждане за дома и отпадъци от изваряване на ракия и приготвяне на вина в съдовете за смет.

Чл.20. Задължават се:

1.(Доп. с Решение №65/29.02.2016г) Стопаните, наемателите, ръководители на фирми, учреждения, обществени организации и заведения, да осигуряват постоянно почистване на дворовете на сградите, тротоарите, уличните платна и зелените площи около тях и прилежащите им площи, от смет, сняг, лед, ледени висулки, трева и всякакви замърсявания.

2.Собствениците на етажна собственост и жилищни блокове да имат правилник за вътрешния ред и чистотата с определени дни, часове и места за изтупване и простиране на дрехи, почистване на двора и др.

3.Собствениците и наемателите, ползващи жилищни и нежилищни сгради и помещения на територията на общината, да поддържат чистотата на тоалетните, избите, таваните, коридорите, стълбищата, входовете и дворовете.

4.Стопаните, наемателите, ръководителите на фирми, учреждения, обществени организации и търговски обекти, да спазват изискванията на хигиенните, топлотехническите, екологичните и други норми за шум, вибрации, задименост, изпускане миризми и емисии, радиация, токсини и др. вредни влияния на територията на общината.

5.Собствениците на селскостопански животни, животновъдни ферми и кланици да складират и обезвреждат отпадъците от животновъдството /трупове и торища/ и кланичната дейност, съгласно изискванията на РИОКОЗ и ДВСК.

Чл.21. Задължават се ръководителите на учрежденията, предприятията и фирмите да държат съдовете за смет на такива места, че да не представляват пречка по тротоарите, улиците и да не загрозяват приличния вид на сградите, както и да ги опазват от повреждане.

Чл.22. Фирмите, отговарящи за сметосъбиране, сметоизвозване и почистване на териториите за обществено ползване, да извозват сметта в добре измити, дезинфекцирани съдове, да метат и измиват паважите и други улични настилки по уточнени графици.

Чл.23. Водоснабдителното дружество обслужващо територията на общината, със съдействието на Общинска администрация, се задължава да поддържа и почиства водопроводните кранове и съоръжения, шахтите на уличната и дъждоприемната канализация и да извозва по заявка нечистотиите от частните канализационни шахти и септични ями.

Чл.24. Ръководителите на предприятията, учрежденията и организациите да осигурят поддържането и опазването на чистотата на производствените и административните помещения, складовете, дворовете, служебните паркинги, личните тротоари и уличните платна, градините и зелените площи.

Чл.25. Стопаните, притежаващи добитък, птици и кучета, се задължават да имат добре уредени санитарни торища и обори, за да не замърсяват околната среда, земята и въздуха.

Чл.26. Ръководителите на фирми, предприятия, учреждения, организации, ведомства, заведения и собствениците на сгради се задължават да поддържат витрините и фасадите на сградите в добър вид.

Чл.27. Кметът на общината разпорежда със заповед задълженията на фирми, предприятия, учреждения, организации и на гражданите по почистването и опазването на определени райони от общинските площи, прилежащи към съответните терени.

Чл.28. Общинската администрация определя места за събиране на животни и улици, по които следва да се извеждат на паша.

РАЗДЕЛ V – ПОВЕДЕНИЕТО НА УЧЕНИЦИТЕ ИЗВЪН УЧИЛИЩЕТО

Чл.29. Забранява се:

1.На съдържателите и персонала на питейни и развлекателни заведения и търговски обекти да предлагат, сервират, продават и допускат внасянето и употребата на алкохол, упойващи вещества и тютюневи изделия на лица под 18-годишна възраст.

2.(Изм. и доп. с Решение №65/29.02.2016г) На собствениците, наемателите, ползвателите и персонала на питейни и развлекателни заведения, търговски обекти, кина и театри, както и на организаторите на обществени прояви допускането на деца след 20,00 ч., ако детето не е навършило 14-годишна възраст, без родители, настойници, попечители или други лица, които полагат грижи за детето.

3.(Изм. и доп. с Решение №65/29.02.2016г) На собствениците, наемателите, ползвателите и персонала на питейни и развлекателни заведения, търговски обекти, кина и театри, както и на организаторите на обществени прояви допускането на деца след 22,00 ч., ако детето е навършило 14-, но не е навършило 18-годишна възраст без родители, настойници, попечители или други лица, които полагат грижи за детето. Ако родителите, попечителите или другите лица, които полагат грижи за детето, не могат да го придружат, те са длъжни да осигурят пълнолетно дееспособно лице за негов придружител на обществени места след 22,00 ч. (ако детето е навършило 14-, но не е навършило 18-годишна възраст).

4.На гражданите да продават на малолетни и непълнолетни или да купуват за тяхна сметка алкохол, упойващи вещества и тютюневи изделия.

5.Допускането на лица ненавършили 18-годишна възраст в зали за хазартни игри;

6.Участието на лица до 18-годишна възраст в хазартни игри. Хазартни игри по смисъла на тази Наредба са тези, при които участието се изразява в залагане на парични суми или предмети с цел реализиране на печалба.

Чл.30. (Доп. с Решение №65/29.02.2016г) Задължават се съдържателите на питейни и развлекателни заведения, търговски обекти, кина и театри да осигуряват спазването на обществения ред пред и в обектите, както и разпоредбите на настоящата Наредба.

Чл.31. Задължават се наемодателите на помещения, наети от непълнолетни лица и настойниците или попечителите, да упражняват постоянен контрол с оглед да не се допуска извършването, в наетите помещения, на отрицателни и противообществени прояви – нарушения на Правилника за вътрешния ред на съответните сгради.

РАЗДЕЛ VІ - АДМИНИСТРАТИВНО-НАКАЗАТЕЛНИ РАЗПОРЕДБИ

Чл.32. /1/

1.(Пром. с Реш.№251 от 24.03.2009г; Изм. и доп. с Реш.№309 от 30.07.2009г; Пром. с Реш.№385 от 29.01.2010г; Изм. и доп. с Решение №65/29.02.2016г) При констатиране на нарушения по Наредбата, на нарушителите физически лица се налага глоба в размер от 100 до 500 лв., а на ЕТ и ЮЛ имуществена санкция в размер от 200 до 1000 лв., а за нарушения по чл.15:

- по чл.15 ал.1 т.1 се налага глоба в размер от 200 до 600 лв.;

- по чл.15 ал.1 т.т.2-14 се налага глоба в размер на 20 лв.;

- по чл.15 ал. 4 се налага глоба в размер на 100 лв.,

съгласно чл.22, ал.4 от ЗМСМА.

При повторно нарушение по тази Наредба физическите лица се наказват с глоба в двоен размер от глобата при първото нарушение, а еднолични търговци и юридически лица с имуществена санкция в размер двоен от размера на санкцията при първото нарушение.

2.Конкретният размер на глобата или имуществената санкция за всяко отделно нарушение се определя от наказващия орган, съобразно тежестта на нарушението, формата и степента на вината на нарушителя.

3. Когато при упражняване на определена професия или дейност се допусне повторно нарушение на тази Наредба, съгласно чл.16 от Закона за административните нарушения и наказания, нарушителите се лишават от право да упражняват професията или дейността си за срок от един месец до две години.

4. Съдържателите на питейни и развлекателни заведения, нарушили чл.30 от тази Наредба, са административно - наказателно отговорни солидарно с виновните работници и служители.

/2/ Санкционирани, но неотстранени нарушения по тази наредба, се премахват от ОбА за сметка на нарушителя.

Чл.33. Съставянето на актовете за установяване на административни нарушения, издаването, обжалването и изпълнението на наказателните постановления се извършва по реда на Закона за административните нарушения и наказания.

Чл.34. Актовете за установяване на нарушенията се съставят от длъжностни лица на Общинската администрация, кметствата, Районното управление на МВР и други лица, определени със заповед от кмета на общината.

Чл.35. Наказателните постановления се издават от Кмета на общината въз основа на акт, съставен от длъжностното лице, определено по реда на чл.34.

Чл.36 (нов - Приет с Решение №65/29.02.2016г) /1/ За осигуряване на обществения ред и сигурност на територията на община Дряново, органите на МВР-Дряново или длъжностните лица от общинската администрация, упълномощени от Кмета на община Дряново, могат да дават задължителни предписания на нарушителите на разпоредбите на настоящата наредба.

/2/ В задължителните предписания по предходната алинея, органите на РУ-Дряново или длъжностните лица от общинската администрация, упълномощени от Кмета на Община Дряново, посочват мерките и сроковете, в които следва да се изпълнят.

РАЗДЕЛ VІІ – ДОПЪЛНИТЕЛНИ РАЗПОРЕДБИ

§1. “Питейни и развлекателни заведения” по смисъла на тази Наредба са дискотеки, клубове, барове, ресторанти, кафенета, Интернет клубове, игрални зали, казина и др.

§2. „Висок шум” по смисъла на тази Наредба е този, който създава дискомфорт за околните;

§3. "Повторно" е нарушението, извършено в едногодишен срок от влизането в сила на акта, с който на нарушителя е наложено наказание за същото по вид нарушение.

РАЗДЕЛ VІІI – ЗАКЛЮЧИТЕЛНИ РАЗПОРЕДБИ

§1. Наредбата се издава на основание чл.21 ал.2 от Закона за местното самоуправление и местната администрация /ЗМСМА/ и чл.47 ал.1 от Закона за административните нарушения и наказания.

§2. Кметът на общината, на основание чл.44 ал.1 т.4 от ЗМСМА, издава писмени заповеди за спазване на Наредбата в частта опазване на обществения ред, която е задължителна за началника на Районно управление на МВР - Дряново.

§3. Наредбата е приета на 28.01.2009г. и влиза в сила 10 дни след приемането ѝ.

Промяна в чл.32 с Решение №251/24.03.2009г. на ОбС-Дряново; Изм.и доп. в чл.32 с Решение №309/30.07.2009г. на ОбС-Дряново; Промяна в чл.15 и чл.32 с Решение №385/29.01.2010г. на ОбС-Дряново (Протокол №34); Изм. и доп. с Решение №65/29.02.2016г. на ОбС-Дряново.

§4. Промени в Наредбата се правят по реда на нейното приемане.